Imtella' Awwissu 17, 2021 Filmat: CNBC Television Il-President Amerikan iddefenda d-deċiżjoni tiegħu li jirtira t-truppi Amerikani mill-Afganistan, minkejja li t-Taliban ħa r-riedni tal-pajjiż f'idejh . F'diskors fil-White House, Biden qal li ma jistgħux imutu aktar suldati Amerikani minħabba l-Afganistan. Stqarr, li xogħol l-Istati Uniti fl-Afganistan qatt ma kien dak li jinbena pajjiż mill-qiegħ, iżda biex jiġi miġġieled it-terroriżmu wara l-attakki terroristiċi tal-11 ta' Settembru tal-2001. Qal, li l-Amerika ħadet ħsieb li l-militari Afgani jkunu mgħammra b'dak kollu possibbli biex jaffaċċjaw lit-Taliban. Biden żied jgħid li l-għażla li kellu kienet li jkompli l-ftehim innegozzjat mill-eks President Amerikan, Donald Trump, mat-Taliban jew li jerġa' jqajjem gwerra. Il-President Amerikan stqarr ukoll li qatt ma basar li t-Taliban ħa jidħol f'Kabul daqstant malajr. Żied, li jekk meħtieġ, is-suldati Amerikani se jiġu mgħajta biex jiġġieldu t-terroriżmu fl-Afganistan. Biden wissa lit-Taliban li mhux se jħallihielhom lixxa jekk jattakkaw liċ-ċittadini Amerikani li qed jiġu evakwati mill-kapitali Afgana. Qal, li f'każ ta' attakk, ir-risposta Amerikana se tkun immedjata u b'saħħitha.